ועדת הכלכלה, כנסת 17, פרוטוקול מספר 229, 2007-03-19 13:00

משה כחלון: שלום לכולם.

משה כחלון: אני פותח את הישיבה.

משה כחלון: על סדר היום הצעת חוק הרשות השניה לטלוויזיה ורדיו (תיקון – איסור הגברת עוצמת הקול בזמן שידור וקדימונים), של חבר הכנסת אלי אפללו.

משה כחלון: מצורפת הצעת החוק של חבר הכנסת אמנון כהן, אותה הצעת חוק.

משה כחלון: חבר הכנסת כהן הודיע שלא יוכל לקחת חלק בדיון בגלל בעיה אישית, הוא נסע ללוויה.

משה כחלון: אנחנו מקיימים כעת דיון שני בנושא.

לאה ורון: הוועדה החליטה בדיון הקודם לאחד את שתי הצעות החוק.

משה כחלון: אחרי שאוחדו הצעות החוק, בזמן הדיון, אמנון כהן, ביושבו כיו"ר הועדה, ביקש מהיועצת המשפטית, על דעת המציעים אני מניח, שינסחו נוסח שיחול על כל הגופים המשדרים ולא רק על שני הערוצים.

משה כחלון: אנחנו פה על מנת להמשיך בדיון.

משה כחלון: הייתי מבקש כעת, האם יש נוסח?

אתי בנדלר: כן.

אתי בנדלר: אני רוצה להעיר שהצעת הנוסח שהפצתי להערות, ואני מצטערת אם נפלו טעויות כי זה נעשה בלחץ זמן מאוד רציני, כוללת או מנסה לכלול, כפי שהונחיתי, לא רק את כל הגופים המשדרים שזה אומר בעלי הזיכיונות ובעלי הרישיונות לפי חוק הרשות השניה לטלוויזיה ורדיו, שזה אומר ערוץ 2, ערוץ 10 ותחנות הרדיו האזורי.

אתי בנדלר: זה אומר את בעלי הרישיונות לפי חוק התקשורת בזק לשידורים, שאלה שידורי הטלוויזיה בכבלים.

אתי בנדלר: זה אומר את רשות השידור ברדיו ובטלוויזיה ושוב, אני מזכירה שמדובר על שידורים הן בטלוויזיה והן ברדיו.

אתי בנדלר: אנחנו מדברים על גל"צ ועל שידורי טלוויזיה מהכנסת לפי חוק שידורי טלוויזיה מהכנסת.

אתי בנדלר: אני מקווה שלא שכחתי אף גורם.

אתי בנדלר: הצעת הטיוטה שמונחת בפניכם מתקנת את כל אחד מהחוקים שלפיהם פועלים כל אחד מהגופים.

אתי בנדלר: ניסינו, ככל האפשר, להיכנס להגדרות אחידות למרות שזה לא תמיד הסתייע כי לכל חוק יש את ההגדרות הספציפיות שלו.

אתי בנדלר: כך למשל בחוק שיש הגדרה של קדימון, לא הגדרתי אותו שוב לצורך התיקון הספציפי הזה.

אתי בנדלר: עיקרי התיקונים, לפני שאכנס מעבר לזה לכל אחד מהסעיפים הם בהתאם להערות שנשמעו בפעם הקודמת, שמדובר על טווח של עוצמת קול שמקובל בשידור שאין לחרוג ממנו ולא על עצמה ספציפית.

אתי בנדלר: עוד ראוי לציין שהתבקשתי להתייחס לעניין סנקציות ופחות או יותר מה שעשיתי, הפניתי לסנקציות שקיימות בכל אחד מהחוקים, מה שאומר שלגבי גל"צ ולגבי רשות השידור, שאלה שני חוקים נטולי סנקציות, לא הצעתי להוסיף סעיף סנקציות רק בהקשר הזה ויתכן שצריכים לחשוב על זה.

אתי בנדלר: לגבי שאר החוקים הפניתי לסעיפים שמאפשרים הטלת סנקציות על גוף משדר.

משה כחלון: את הפצת את הנוסח הזה?

אתי בנדלר: הפצתי להערות את הנוסח המוצע מיום חמישי או רביעי, אינני זוכרת את לוח הזמנים.

אתי בנדלר: השתדלתי להפנים את ההערות שקיבלתי, לפחות אלה שנראו לי נכונות.

אתי בנדלר: לגבי הערות אחרות הצעתי שהן יועלו בוועדה ושהוועדה תחליט לגביהן.

אתי בנדלר: יש גופים שלא התייחסו בכלל.

ניבה כובשי: אנחנו לא קיבלנו הערות להתייחסות.

אתי בנדלר: אני לא שלחתי לכל אחד אלא רק לרגולטורים.

משה כחלון: תודה רבה ליועצת המשפטית.

משה כחלון: חבר הכנסת אפללו, בבקשה.

אלי אפללו: אני רוצה להודות ליועצת המשפטית על כך שבזמן קצר עשתה את הדברים ולהגיד לה תודה, למרות שאני רואה את הלחץ שהיא עובדת לקראת הפגרה.

אלי אפללו: מה שבלט הוא עצמת הקול או השמע, שזה הדבר היחיד שמפריע להמון תושבים.

אלי אפללו: אני רוצה לומר שלמרות שנאמר בדיון הקודם שהדבר תוקן בחלקו וקיבלנו דוח שירד ממספר כזה לאחר, זה לא קשור לעניין.

אלי אפללו: אני לא יודע איך לראות את זה אבל אני שומע.

אלי אפללו: אני שומע את זה מאנשים שפונים ואני רואה עם הצעת החוק, כמה אנשים פנו ואמרו שהתיקון הזה באמת נדרש ומחויב המציאות.

אלי אפללו: בסופו של דבר, אני חושב שגם המשדרים, אין להם שום כוונה שהלקוחות שלהם יפגעו מהדבר הזה.

אלי אפללו: המחוקק צריך לנסות להסדיר את זה בחוק, כדי שהדבר הזה סוף כל סוף לא יגולגל לפתחם של המפרסמים או של כל אחד אחר, כשזה יהיה מוגדר בחוק ולא בתקנות או בגוף כזה או אחר שמטפל בזה.

אלי אפללו: החוק בא להסדיר את זה באופן סופי כדי שמישהו לא יפרש את זה אחרת.

אלי אפללו: אין יותר טוב מהנושא שבא להסדיר את זה וחלילה, שלא תהיה פרשנות בעניין הזה, שכאילו אנחנו רוצים לפגוע בזכיינים.

אלי אפללו: כל אחד מהזכיינים הוא גוף שחשוב לנו ואני מברך אותם אבל אני חושב שלזכיינים עצמם חשוב שהחוק הזה יהיה, כדי שאנשים שיושבים ואנחנו מרימים את הקול וזה רעש, אנחנו עוברים לתחנה אחרת כדי שזה לא יקרה.

אלי אפללו: אני בא להגן על האינטרס של האזרח וגם על האינטרסים שלכם.

אלי אפללו: אני חושב שיש למישהו אינטרס להגיד על החוק הזה שזה בניגוד לדעתו כי בסופו של דבר אם הבעיות הן טכניות, את כל הבעיות הטכניות ניתן לפתור.

אלי אפללו: נפגשנו פה בנושאים כאלה ואחרים שאמרו שאי אפשר, אין דבר כזה.

אלי אפללו: אין דבר כזה שאין דבר כזה.

אלי אפללו: ניתן לפתור את כל הבעיות.

אלי אפללו: יש היום מספיק טכנולוגיה כדי לתקן את זה וכולנו באינטרס אחד, באותו צד, כדי לפתור את הבעיה המכאיבה והמפריעה לכולנו.

אלי אפללו: אני רוצה לומר ליועצת המשפטית של הוועדה, שלא נגמר הנושא של הסנקציות.

אלי אפללו: חשוב מאוד שיהיו סנקציות בעניין הזה.

אלי אפללו: יש היום סנקציות שמי שעובר על החוק או על התקנות, מורידים להם דקה מזמן הפרסום שיש להם בעניין הזה, למרות - -

אתי בנדלר: זה רק ברשות השניה.

אלי אפללו: זה יהיה אצל כולם ולא רק ברשות השניה.

אלי אפללו: הם לא יהיו שונים.

אתי בנדלר: להם יש קנסות.

אלי אפללו: אם יש קנסות, כל אחד מהם שימצא את הדרך לענוש, צריך שתהיה להם סנקציה, כמו עם תחנות הדלק הפיראטיות.

אלי אפללו: בפעם השניה יכפילו את הקנס ובפעם השלישית ישלשו.

אלי אפללו: יהיה להם אינטרס מאוד גדול שהקנס לא יכפיל את עצמו ויגדל, כי אם נשאיר את זה על דקה אחת של קנס, אני אומר לכם שלפעמים כדאי להם - -

משה כחלון: זה נקרא "הפרה משתלמת".

אלי אפללו: אני מציע שכולם יקפידו על זה וזה יגמר.

משה כחלון: מה בעניין הסנקציות?

אלי אפללו: אני חושב שנדון בהן בין קריאה שניה לשלישית.

אתי בנדלר: כפי שניסיתי לומר ואצביע על זה במהלך ההקראה, שילבתי בנוסח המוצע הפניה לסעיפי הסנקציות שקיימים בכל אחד מהחוקים, ככל שקיימים.

אתי בנדלר: כפי שהזכרתי, לעניין חוק רשות השידור, לעניין גל"צ, בחוקים שמכוחם הם פועלים, אין סנקציות על הפרות כל שהן ולפיכך, לא הצעתי סנקציה לענין הפרת הוראת החוק הזאת.

משה כחלון: מה זה לא הצעת סנקציה?

אתי בנדלר: למשל, הפעילות של גלי צה"ל מוזכרת בשני חוקים: חוק גלי צה"ל (הוראת שעה), שמתייחס להודעות חסות ותשדירי שירות שגם שם, למיטב זכרוני, אני יכולה לבדוק את זה, אין שום סנקציות אם הם לא עומדים בהוראות החוק וחורגים.

אתי בנדלר: ..

אתי בנדלר: וכנ"ל לגבי חוק רשות השידור, שפועל מכוח חוק רשות השידור.

אתי בנדלר: גם שם אין בחוק עצמו, בחוק הראשי, הוראות שמתייחסות להפרת הוראות החוק מה הסנקציות.

אתי בנדלר: לכאורה, תמיד אפשר להגיש כתב אישום על הפרת הוראה חקוקה לפי חוק העונשין אבל אני לא כל כך רואה את כתבי האישום שמוגשים נגד הגופים האלה בשל הפרת הוראה חקוקה.

אתי בנדלר: לעומת זאת, בחוק הרשות השניה ובחוק התקשורת לשידורים, יש מועצות מפקחות ואלה רשאיות לפי הוראות אותם חוקים להטיל סנקציות כפי שהם מפורטות באותם חוקים, בנוסף להוראות חוק העונשין.

משה כחלון: אז אפשר לסגור את החלון הזה בהמשך.

משה כחלון: אני רוצה להקריא את החוק ואם יש הערות, תוך כדי להעיר: "הצעת חוק איסור הגברה של עוצמת הקול בתשדירי פרסומת ובקדימונים (תיקוני חקיקה), התשס"ז-2007".

אתי בנדלר: אני רוצה להעיר לשם החוק, שככל הנראה לקראת פרסומו, לאחר שהוועדה תאשר, אצטרך לשנות את השם.

אתי בנדלר: אמנם זה התחיל בתשדירי פרסומת וזה נמשך לקדימונים והורחב בהתאם למה שהתבקשתי גם לתשדירי שירות ולהודעות חסות.

אתי בנדלר: אינני יודעת עדין איך לקרוא לו אבל זה מעבר למה שכתוב כאן.

אתי בנדלר: "תיקון חוק רשות השידור.

אתי בנדלר: 1.

אתי בנדלר: בחוק רשות השידור, התשכ"ה-1965 – (1) בסעיף 1, אחרי ההגדרה "זמן שידורים" יבוא: ""קדימון" – כל אחד מאלה: (1) תשדיר המודיע על שידור אחד או יותר שישודרו בעתיד, בין מיד לאחר שידורו ובין מאוחר יותר באותו יום או במועד אחר, בין של הרשות ובין של גוף אחר המשדר לציבור לפי כל דין; (2) תשדיר שנועד לקדם את שידורי הערוץ.

אתי בנדלר: ";

משה כחלון: תודה.

משה כחלון: לגבי סעיף 1 פסקה 1, יש הערות?

אבירם ברפי: אין לנו הערות.

אבירם ברפי: יש הערה טכנית: בשורה השניה, לאחר "שידורו של התשדיר".

אבירם ברפי: ..

אתי בנדלר: אבדוק את זה, זו הערה טכנית.

אתי בנדלר: אני לא בטוחה שצריך.

משה כחלון: אין הערות נוספות.

משה כחלון: אנחנו עוברים לסעיף 2.

אתי בנדלר: "(2) אחרי סעיף 25א יבוא: "עוצמת הקול בתשדירי פרסומות ובקדימונים".

אתי בנדלר: אולי אני אזכיר שכידוע, רשות השידור משודרת גם בטלוויזיה בערוץ הראשון וגם שידורי רדיו.

אתי בנדלר: בטלוויזיה היא איננה רשאית לשדר פרסומות אלא תשדירי שירות והודעות חסות וברדיו היא משדרת גם שידורי פרסומת.

אתי בנדלר: לכן התייחסתי כאן לתשדירי פרסומת ולקדימונים.

אתי בנדלר: האמת שלא התייחסתי כאן לתשדירי שירות אולי בנוסח עצמו, אני לא זוכרת.

אתי בנדלר: "25ב.

אתי בנדלר: הרשות לא תשדר תשדיר פרסומת, הודעת חסות או תשדיר שירות או קדימון".

אתי בנדלר: .. כל אלה צריכים להיכנס, "בשידורי הרדיו או בשידורי הטלוויזיה, בעוצמת קול העולה על טווח עוצמת הקול המקובל במשדר שאינו תשדיר פרסומת או קדימון או תשדיר שירות, בהתאם לכללים שקבע הועד המנהל.

אתי בנדלר: "

משה כחלון: מבחינה טכנית זה ברור מה זה "העולה על עצמת טווח הקול"?

שאול מגנזי: מכיוון שהרשות קבעה מה הטווחים, זה ברור.

אהוד פלג: יכול להיות שאני לא מבין, אבל טווח העצמה זה הטווח שבין העצמה המינימאלית למקסימאלית?

שאול מגנזי: לא.

שאול מגנזי: כשאומרים שנתון של 28 דציבל זה מה שמותר, מעל זה פלוס 2 או מינוס 2.

שאול מגנזי: יש מספר שאליו אתה צריך להתקיים ומה הטווחים שאתה יכול לנוע בתוכו.

שאול מגנזי: טווח העוצמה זה 2 למעלה, 2 למטה.

אהוד פלג: על פי טווח עצמת הקול, אם משדר רגיל, שיכול להיות גם סרט ויש בו רגעים שקטים, יש רגעים בסצנות של לחימה והתפוצצויות שהן מאוד רועשות.

אהוד פלג: אז אם זה עדין לגיטימי וכל תשדיר פרסומת או קדימון יהיה בטווחים האלה, זה עדין בטווח, אבל אני לא חושב שלזה התכוונו.

ניבה כובשי: - - -

אהוד פלג: הייתי מציע לכתוב: ממוצע הטווח.

משה כחלון: צריך לשמוע את האנשים הטכניים בענין.

משה כחלון: תודה.

משה כחלון: פרופסור אלי פולק, בבקשה.

אלי פולק: אם הבנתי נכון את מה שאמרת לגבי הטווח, שהוא בשני סדרים לעומת הממוצע, פירושו של דבר שתי סטיות תקן זה פקטור 10.

אלי פולק: שנבין שאם הטווח מוסבר כשתי סטיות תקן מהממוצע, ניתן להגביר אותו פי 10.

אלי פולק: נדמה לי שהדבר שניתן לכתוב זה הטווח הממוצע עם סטיית תקן 1.

אלי פולק: פקטור 3 ניתן לחיות אתו ויותר מזה לא.

קריאה: איך הגעת לפקטו 10?

אלי פולק: תגדיר את הטווח.

אלי פולק: אם אתה מדבר על סטיית תקן אחת מהממוצע זה דבר אחד.

אלי פולק: אם אתה מדבר על הממוצע שהוא 10 DV פלוס מינוס 2 DV זה דבר שני.

אלי פולק: אתה יכול להגדיר את זה בצורה מדויקת.

אלי פולק: כאן זה לא מוגדר בשום צורה שהיא.

אתי בנדלר: עם כל הכבוד, זה לא דבר שניתן להגדיר אותו בחקיקה ראשית.

אלי פולק: בוודאי שניתן להגדיר אותו.

אלי פולק: אם יורשה לי, אני רוצה להעיר עוד הערה לגבי השאלה של סנקציות ברשות השידור.

אלי פולק: גם ברשות השידור יש ממונה על כבילות ציבור.

אלי פולק: במידה ואתם נותנים לו את הסמכות שבמידה ויש עבירה על החוק הזה, שהוא יאסור פרסומת מאותו מפרסם לתקופה מסוימת, הרי שהסנקציה הזאת חזקה מאוד בדיוק כמו פסילת דקות שידור, היא גורמת לכך שהרשות מפסידה הכנסה מהפרסומת וגורמת לכך שהמפרסם לא יכול לפרסם.

אלי פולק: ולכן, בקלות, דרך הממונה על כבילות הציבור - -

אלי אפללו: אבל למה להטיל את זה על המפרסם ולא על הרשות?

אלי אפללו: הגוף שצריך לפקח על זה ולדאוג לכך זה המפרסם.

אלי אפללו: אני חושב שכך צריך להיות.

אתי בנדלר: בהחלט.

אלי פולק: המפרסם הוא זה שמפעיל.

אלי אפללו: אז היום זה יהיה חד פעמי - -

אלי פולק: ברדיו זה לא ככה.

משה כחלון: פרופסור פולק אומר שבסך הכל מי שמקבל את הדיסק עם הפרסום או הטקסט ומי שדוחס פנימה את עצמות הקול זה לא הגופים המשדרים.

משה כחלון: מה שהם מקבלים הם נותנים.

משה כחלון: לכן אומר חבר הכנסת אפללו, למה לא להשית את הקנסות על המפרסמים, שיזהרו יותר.

אלי פולק: אבל הפיקוח על הדבר, כמו בכל מקום אחר, נתון על ידי הרשות המשדרת ולכן, שניהם צריכים להיות אחראים על הדבר.

אלי פולק: אם מישהו מפרסם דיבה במסגרת הרשות, גם המפרסם וגם הרשות עצמה אחראים לדבר וכך צריך להיות.

אלי פולק: מדובר בהפרת חוק.

אלי פולק: ניתן לתת את זה לסמכותו של הממונה על כבילות הציבור, שישתמש בשיקול דעתו ואתה יכול לסמוך על שיקול דעתו שזה שיקול דעת סביר - -

משה כחלון: אתה חושב שהממונה על כבילות הציבור של רשות השידור ישית קנס על רשות השידור?

משה כחלון: הוא צריך להיות כפוף למבקר המדינה.

אלי פולק: הוא עשה את זה בעבר.

אלי פולק: הוא כפוף ליו"ר הרשות.

משה כחלון: שמענו, תודה רבה.

דורון אבני: זו הערה שכבר נשמעה פה ואני חושב שכן צריך לחדד את העניין: לדעתנו, צריך להבהיר שנושא הפרסומת הוא רק לעניין הרדיו לגבי רשות השידור.

דנה נויפלד: - - -

משה כחלון: יש עוד הערות לסעיף 25ב?

משה כחלון: אין הערות.

משה כחלון: לגבי ממוצע טווח...

אלי פולק: אני חושב שניתן להגדיר אם יש ממוצע, מה הסטייה מהממוצע?

אלי אפללו: אם אפשר לעשות את זה.

אלי אפללו: ..

קריאה: הרשות השניה הגדירה מה העוצמה ומה הסטיה מהעוצמה.

קריאה: זה לא בסדרי גודל כמו שנאמר כאן.

קריאה: DV זה לא סדרי גודל.

נורית דאבוש: אנחנו קבענו את הזמן שאנחנו רוצים שהחוק הזה יהיה ישים.

נורית דאבוש: אתם לא מצפים שבכל פעם שיהיה משדר שבו יהיה שקט או לא, משהו כזה בטלוויזיה שהוא דבר דינאמי, שנחשב את הממוצע.

נורית דאבוש: זה לא סביר בעליל.

נורית דאבוש: לכן, טווח הזמן, זו הסבירות ההגיונית על מנת שנוכל לאכוף את זה.

נורית דאבוש: בדקנו, בחנו, וקבענו אחרי עבודה מקצועית שנעשתה את טווח הזמן.

נורית דאבוש: זה טווח סביר בעיני הצופה וחריגות מהסוג הזה לא תהיינה.

משה כחלון: תודה רבה.

משה כחלון: עורכת הדין ניבה כובשי.

ניבה כובשי: אין לי מה להוסיף.

ניבה כובשי: צריך להבין שבתכניות שיש בהן מוסיקה חזקה, גם התכניות יהיו חזקות וזו לא הכוונה פה.

אפי דלמוני: המדד הכי נכון לזה זה הצופה שיושב בבית, שאינו נדרש לגשת לשלט.

אפי דלמוני: זה המדד הנכון.

אפי דלמוני: אתה יושב בבית, ראית תכנית, עברת לפרסומות ולקדימון ולא ניגשת לשלט.

אפי דלמוני: סרטי קולנוע בנויים בשיטה כזאת כשיש רגעים של שקט ורגעים של שיא, ורגעי השיא לא עוברים שיא מסוים כדי שהפער לא יפריע לאוזן.

אפי דלמוני: זה מקצוע שלם של אנשי סאונד.

משה כחלון: יש משהו שמווסת?

אפי דלמוני: אצלנו מותקנות מערכות מיוחדות שמווסתות כל הזמן את הטווח הזה ודואגות להישאר בטווח מסוים כי מעבר לטווח הזה, זה לא נוח לצופה.

שאול מגנזי: זה בדיוק המכשור שהכנסנו ולכן החריגות נגמרו ונעלמו.

שאול מגנזי: גם בקשת, גם ברשת וגם ב-10.

שאול מגנזי: קנינו את הטכנולוגיה הזאת וזה קרה.

נורית דאבוש: בינואר היתה הפרה אחת בודדת, כשאנחנו מדברים על 600 מעברונים ביום.

נורית דאבוש: תבינו את הפרופורציות.

נורית דאבוש: בקשת היתה הפרה אחת ובערוץ 10 היו 29 הפרות, כשאנחנו מדברים על 600 מעברונים ביום.

נורית דאבוש: תחשבו על הממוצעים.

נורית דאבוש: זה כנראה אומר שהמכשור עושה את העבודה הנדרשת.

רמי דניאל: רציתי לספר על אותו מכשיר, שמסוגל למדוד את זה וזה נאמר פה.

יצחק זיו: הנקודה שאתם מעלים בכל פעם לגבי ה- DV, בואו נרד מהדברים האלה.

יצחק זיו: ברגע שיש עצמת שידור ברמה מסוימת, לא יהיה צורך לגשת לשלט.

יצחק זיו: זו תהיה העצמה ולא נתייחס ל-DV.

יצחק זיו: אתה חייב לדעת דבר אחד: אין כל סיבה שאדם יכנס לשלט ויוריד את הקול בזמן הפרסומות.

אפי דלמוני: זה מוגדר - -

יצחק זיו: במציאות, אני יושב בבית ואני שומע את הפרסומות ו זאת עובדה שהעצמה עולה.

שאול מגנזי: זה לא בחודשם האחרונים.

יצחק זיו: הדברים צריכים להיות מאוד ברורים.

יצחק זיו: לא יהיה צורך לקום ולומר שמותר עד עצמה מסוימת.

יצחק זיו: זה לא נכון.

יצחק זיו: להישאר בעצמה שהיתה בזמן השידור הרגיל, זו הנקודה.

אלי אפללו: מה קורה אם זה בזמן שיא עצמה של משהו מלחמתי או אני לא יודע מה?

יצחק זיו: בא נאמר שבסרטים אין בעיה.

יצחק זיו: אני מדבר על השידורים הרגילים.

אתי בנדלר: כדי לסכם את נושא סעיף 1, אם יורשה לי, אני צריכה לבדוק אם יש להתייחס גם לתשדיר שירות.

אתי בנדלר: הודעה זה הודעה כמשמעותה בחוק רשות השידור ולכן, אני לא צריכה לתקן את זה להודעת חסות.

אתי בנדלר: אני צריכה לוודא שהנוסח לא יתיר תשדיר פרסומת בשידורי הטלוויזיה ברשות השידור ונדמה לי, שאלה ההבהרות שאני צריכה לשלב בנוסח.

אתי בנדלר: לנושא הסנקציות בשלב זה אינני מתייחסת והנושא יידון לאחר קריאה ראשונה.

משה כחלון: אפשר להמשיך לקרוא.

אתי בנדלר: "תיקון חוק הרשות השניה לטלוויזיה ולרדיו.

אתי בנדלר: 2.

אתי בנדלר: בחוק הרשות השניה לטלוויזיה ורדיו, התש"ן-1990, אחרי סעיף 86 יבוא: "עצמת הקול בתשדירי פרסומת ובקדימונים.

אתי בנדלר: 86א.

אתי בנדלר: (א) בעל זיכיון לא ישדר תשדיר פרסומת, קדימון או שידור מסוג אחר שתקבע המועצה בכללים, בעוצמת קול העולה על טווח עוצמת הקול המקובל במישדר שאינו תשדיר פרסומת, קדימון או שידור מסוג אחר כאמור, כפי שתקבע המועצה בכללים; בסעיף זה, "קדימון" – כל אחד מאלה: (1) תשדיר המודיע על לוח שידורים או על שידור אחד או יותר שישודרו בעתיד, בין מיד לאחר שידורו ובין מאוחר יותר באותו יום או במועד אחר, בשידורי בעל הזיכיון, ולעניין בעל זיכיון לשידורי טלוויזיה – גם בשידורי בעל זיכיון אחר באותו ערוץ; (2) תשדיר שנועד לקדם את שידורי בעל הזיכיון, ולענין בעל זיכיון לשידורי טלוויזיה – גם את שידורי בעל זיכיון אחר באותו ערוץ.

אתי בנדלר: (ב) יראו את הוראת סעיף קטן (א), לענין הוראות סעיף 49(א), כאילו נכללו בכללי המועצה.

אתי בנדלר: " זה סעיף הסנקציות והוא בנוי בצורה לא אלגנטית כרגע.

אתי בנדלר: רציתי "לזרוק" רעיון לעניין הסנקציות, כשבהתאם לחוק הרשות השניה לטלוויזיה ורדיו, תשדירים שכלולים בסעיף 49(א) לחוק הם שידורים שהפרת כללים של המועצה מאפשרים נטילת זמן שידור.

אתי בנדלר: ככל שמשדרים לפי חוק הרשות השניה, ודאי שזה כולל גם אותם.

משה כחלון: המציע חייב לעזוב ולכן נסיים את הדיון.

אלי פולק: שאלה קצרה: האם זה כולל את הטלוויזיה החינוכית?

אלי פולק: הם נחשבים לבעלי זיכיון?

אתי בנדלר: לא התייחסתי מפורשות.

אתי בנדלר: ככל שהם משדרים לפי חוק הרשות השניה, ודאי שזה כולל גם אותם כי הם נחשבים לבעלי זיכיון.

נורית כובשי: אני רוצה להתייחס לחובה לעמוד באיזה שהוא מספר וחבריי, אנשי הטכנולוגיה יחזקו אותי.

נורית כובשי: מאז שהתקנו את הטכנולוגיה אפשר לראות שבקשת יש מקסימום הפרה אחת בחודש ויש חודשים שאין בהם הפרה בכלל.

נורית כובשי: צריך להבין, שמאחר ומדובר במערכת טכנולוגית, הרבה פעמים יש חריגות.

נורית כובשי: זה לא משהו שאנחנו בקשת יכולים למנוע ולהגיע ל-100% ביצוע.

נורית כובשי: קביעה של החוק בנוסח הזה מביאה על קשת או על כל זכיין אחר, שיחרוג מהטווח גם אם זה פעם אחת.

אלי אפללו: זה עבירה על החוק.

נורית כובשי: אבל אתה לא יכול להטיל עלי משהו שאני לא יכולה לעשות.

נורית כובשי: בחקיקה מקבילה, כשמדברים ומחייבים בעלי רישיונות ואם ניקח לדוגמה את רישיונות התקשורת במדינת ישראל, חברות הסלולאר, בזק, חברת חשמל, הם מפעילים מערכות תקשורת או מערכות טכנולוגיות גדולות ומסובכות ולא פעם קורה שיש נפילות של הרשת.

נורית כובשי: אז באים וקובעים ברישיונות עצמם ולכן, זה צריך להיות במסגרת היחסים של בעלי הזיכיונות מול הרשות, כשיש אחוז מסוים של סטיות שלא יחשב הפרה, כי זה תקנה שאי אפשר לעמוד בה.

אלי אפללו: אני מתנגד לעניין הזה באופן מוחלט.

משה כחלון: אפילו לא פעם בשנה?

אלי אפללו: אני שמעתי את הטענה גם בפעם שעברה אבל אנחנו צריכים להישאר עם האיסור הזה.

נורית כובשי: אנחנו השקענו הרבה מאוד כסף בהוראת הרשות ורכשנו את הציוד החדיש.

נורית כובשי: אנחנו מקיימים את מה שהכריחו אותנו לקיים - -

משה כחלון: אז למה את חוששת?

משה כחלון: למה שמעת לעת תהיה לך הפרה?

נורית כובשי: זה קורה אחת לכמה חודשים.

נורית כובשי: לכן צריך לקבוע אחוז מזערי מהמעברונים, שאם אנחנו מגיעים עד אליו, זו לא תהיה הפרה.

משה כחלון: היות והמציע חייב לעזוב, אנחנו לא נוכל להמשיך בדיון ומיד אחרי הפגרה, בחודש מאי, אחרי יום העצמאות, נקבע דיון נוסף.

משה כחלון: תודה רבה לכולם.

משה כחלון: הישיבה נעולה.